[{"text_idx": "#000000", "text": "Canlyniadau Cyfrifiad 2021 ar y Gymraeg"}, {"text_idx": "#000002", "text": "Yn dilyn cyhoeddi ystadegau Cyfrifiad 2021 ar yr iaith Gymraeg y bore yma (6 Rhagfyr 2022) gan y Swyddfa Ystadegau Gwladol, mae Mentrau Iaith Cymru wrthi ar hyn o bryd yn pwyso a mesur eu harwyddoca\u0302d."}, {"text_idx": "#000003", "text": "Wrth ymateb i\u2019r cyhoeddiad cychwynnol fod cyfanswm niferoedd y siaradwyr Cymraeg wedi gostwng ychydig i 538,000 o gymharu a\u0302 562,000 yn 2011, dywedodd Dewi Snelson, Cadeirydd rhwydwaith y Mentrau Iaith, ei bod yn bwysig peidio a\u0302 gor-ymateb cyn i\u2019r darlun llawn ddod i\u2019r amlwg."}, {"text_idx": "#000004", "text": "\u201cEr bod unrhyw ostyngiad yn y cyfanswm yn siom, mae angen edrych ymhellach i weld lle mae\u2019r lleihad wedi digwydd,\u201d meddai. \u201cMae\u2019n bwysig cofio fod cyfanswm y niferoedd wedi amrywio rhywfaint o gyfrifiad i gyfrifiad dros y degawdau diwethaf, ac nid dyma\u2019r unig faen prawf o ffyniant yr iaith."}, {"text_idx": "#000005", "text": "\u201cYr hyn nad ydi ffigurau\u2019r Cyfrifiad ddim yn dweud llawer wrthym ydi am y defnydd o\u2019r Gymraeg. Mae cynnal y Gymraeg a meithrin ei thwf yn dibynnu ar gael mwy o bobl i\u2019w defnyddio yn ogystal ag ar y nifer sy\u2019n honni eu bod yn gallu ei siarad."}, {"text_idx": "#000006", "text": "\u201cO\u2019n safbwynt ni fel Mentrau Iaith, ein prif genhadaeth ni ym mhob rhan o Gymru ydi cynyddu\u2019r defnydd o\u2019r Gymraeg. Mae\u2019r Mentrau\u2019n gwneud cyfraniad pwysig, ond mae arnom angen mwy o gefnogaeth er mwyn gwneud gwahaniaeth gwirioneddol. Dyna pam y byddwn yn parhau i bwyso ar y Llywodraeth am fwy o adnoddau a chyllid ar gyfer ein gwaith."}, {"text_idx": "#000007", "text": "\u201cYr hyn sy\u2019n pryderu ni ar hyd y blynyddoedd ydi\u2019r diffyg defnydd cymdeithasol o\u2019r iaith y tu allan i\u2019r gyfundrefn addysg. Y lleiaf cryf yw\u2019r Gymraeg fel iaith gymunedol neu rhwydwaith y gwaethaf fydd y golled. Dyna pam mae angen buddsoddi yn y Mentrau er mwyn cynyddu y cyfleoedd yma ar draws y wlad. Nid ydym wedi gweld cynnydd yn ein cyllid ers canlyniad y cyfrifiad diwethaf. Felly mae\u2019n gallu creiddiol i gynnal fwy o ddigwyddiadau wedi lleihau dipyn."}, {"text_idx": "#000008", "text": "\u201cYn y cyfamser, mae cyfansymiau a\u2019r canrannau sy\u2019n gallu siarad Cymraeg o ardal i ardal yn rhoi gwybodaeth holl bwysig inni ar gyfer cynllunio ein gwaith a dyna pam yr ydym yn eu hastudio\u2019n fanwl ar hyn o bryd.\u201d"}, {"text_idx": "#000010", "text": "Bydd dadansoddiad llawn o\u2019r ffigurau ar gyfer holl siroedd Cymru i\u2019w gweld ar wefan Mentrau Iaith Cymru yn fuan."}, {"text_idx": "#000011", "text": "Submit a Comment Cancel reply"}, {"text_idx": "#000012", "text": "Your email address will not be published. Required fields are marked *"}, {"text_idx": "#000013", "text": "Save my name, email, and website in this browser for the next time I comment."}]